ΚΑΝΟΝΙΣΜΟΣ ( ΕΟΚ ) αριθ . 1039/91 ΤΗΣ ΕΠΙΤΡΟΠΗΣ της 25ης Απριλίου 1991 που επιτρέπει στη Γερμανία να διατηρήσει τα ειδικά μέτρα για τη διάθεση του αποκορυφωμένου γάλακτος
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη :
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό ( ΕΟΚ) αριθ . 3577/90 του Συμβουλίου της 4ης Δεκεμβρίου 1990 περί των μεταβατικών μέτρων στον τομέα της γεωργίας και των αναγκαίων προσαρμογών που απαιτούνται λόγω της ένωσης της Γερμανίας ( 1 ), και ιδίως το άρθρο 3,
τον κανονισμό ( ΕΟΚ ) αριθ . 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων ( 2 ), όπως τροποποιήθηκε τελευταία από τον κανονισμό ( ΕΟΚ ) αριθ . 3641/90 ( 3 ), και ιδίως το άρθο 10 παράγραφος 3,
Εκτιμώντας :
ότι με τον κανονισμό ( ΕΟΚ ) αριθ . 3634/90 της Επιτροπής ( 4 ) είχε επιτραπεί στη Γερμανία, μέχρι τις 28 Φεβρουαρίου 1991, να διατηρεί ειδικά μέτρα για τη διάθεση του αποκορυφωμένου γάλακτος και του αποκορυφωμένου γάλακτος σε σκόνη - ότι οι δυσχέρειες προσαρμογής που αιτιολογούσαν τα εν λόγω μέτρα εξακολουθούν να υφίστανται- ότι πρέπει, κατά συνέπεια, να παραταθεί η εφαρμογή των μέτρων αυτών, όσον αφορά το αποκορυφωμένο γάλα σε ρευστή κατάσταση, ενόψει της επανάληψης των αγορών στην παρέμβαση για το αποκορυφωμένο γάλα σε σκόνη από την 1η Μαρτίου -
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Γάλακτος και των Γαλακτοκομικών Προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ : Άρθρο 1
1 . Επιτρέπεται στη Γερμανία μέχρι τις 31 Αυγούστου 1991, να διατηρήσει τα ειδικά μέτρα για τη διάθεση του αποκορυφωμένου γάλακτος σε ρευστή κατάσταση που λαμβάνεται στο έδαφος και από γάλα καταγωγής πρώην Λαοκρατικής Δημοκρατίας της Γερμανίας, το οποίο προορίζεται για τη διατροφή των ζώων άλλων από τους νεαρούς μόσχους .
2 . Οι γερμανικές αρχές διασφαλίζουν :
- ότι το αποκορυφωμένο γάλα χρησιμοποιείται από εκμετάλλευση εκτροφής ή πάχυνσης που βρίσκεται στο έδαφος της πρώην Λαοκρατικής Δημοκρατίας της Γερμανίας,
- ότι η τιμή πώλησης στην εκμετάλλευση αυτή δεν είναι κατώτερη από 1,30 Ecu ανά 100 χιλιόγραμμα αποκορυφωμένου γάλακτος .
3 . Η χρηματοδότηση των μέτρων που αναφέρονται στην παράγραφο 1 αναλαμβάνεται από το Ευρωπαϊκό Γεωργικό Ταμείο, τμήμα Προσανατολισμού και Εγγυήσεων ( ΕΓΤΠΕ ) εντός του ορίου του ποσού που αναφέρεται στο άρθρο 1 του κανονισμού ( ΕΟΚ ) αριθ . 1634/85 της Επιτροπής ( 5 ).
4 . Η Γερμανία ανακοινώνει στην Επιτροπή :
- αμελλητί, τα μέτρα ελέγχου που έχουν ληφθεί για την εφαρμογή του παρόντος κανονισμού,
- το αργότερο στις 20 εκάστου μηνός για το μήνα που προηγείται εκείνου της ανακοινώσεως, τις ποσότητες του αποκορυφωμένου γάλακτος για τις οποίες έχουν ζητηθεί ενισχύσεις κατ' εφαρμογή του παρόντος κανονισμού . Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων .
Εφαρμόζεται από την 1η Μαρτίου 1991 . Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος .
Βρυξέλλες, 25 Απριλίου 1991 .